Atlant (lidn, Džordžii, AÜV)

**Atlant** ( [ætˈlæn(t)ə]) om AÜV:oiden lidn, Džordžii-štatan pälidn da kaikiš suremb lidn, štatan Fulton-ümbrikon administrativine keskuz mugažo. Otab De-Kalb-ümbrikon-ki palad. Lidnan aglomeracii om ühesandel sijal AÜV:oiš ristitišton lugun mödhe (5,8 mln vl 2017).

Lidn om mail'man ühteks päižiš azjaližiš keskusišpäi. Vl 1996 Atlant vastsi Kezaolimpiadvändoid sadandel vodel niiden udessündutandan jäl'ghe.

## Istorii
Eländpunktan aluz om pandud vl 1837 raudtel Terminus-raudtestancijaks (*Terminus* — «nolänz' kilometr») Savann-portan da Keskpäivlaskm-regionan keskes. Žilo sai lidnan statusan vl 1847, nimitihe sidä Atlantaks lühüdas eziauguižikš taritud Atlantika-Pacifik-nimespäi.

Vl 1886 Coca-Cola-jom om tehtud melel Atlantas. UPS, The Coca-Cola Company, AT&T Mobility da CNN mail'man kompanijoiden päfaterad sijadasoiš lidnas. Lidnaglomeracijan kogosüdäiprodukt om 304 bln US$ (kahesanz' sija valdkundas da 17nz' mail'mas).

## Geografijan andmused

Lidn sijadase štatan lodehes, seižub kukhil suvhe Appalačid-mägišpäi, Mississipin Čattahuči-ližajogen hural randal, 225..320 m ü.m.t. korktusil.

Klimat om subtropine neps päivoikaz. Voden keskmäine lämuz om +17,6 C°, kezakun-elokun +25,5..+27,2 C°, tal'vkun-uhokun +7,1..+9,2 C°. Ekstremumad oma −23 C° (viluku, uhoku) i +41 C° (kezaku, heinku). Kezaaigan minimum om +4 C° (kezaku), tal'vaigan maksimum om +27 C° (uhoku). Ei voi panda halad semendkus-sügüz'kus. Paneb sadegid 1281 mm vodes, läz tazomäras kuidme, enamba heinkus (121 mm), vähemba redukus (83 mm). Paneb lunt kuz' santimetrad tal'ves keskmäras. Kun keskmäine relätivine nepsuz vajehtase 61..63 % röunoiš uhokus-sulakus, 70..75 % kezakus-redukus.

## Tobmuz

Atlant jagase 25 rajonaks, ned alajagasoiš 242 lidnanlaptaks ().

Lidnan tobmuden pämez' om mer (). Edeližed merad oma Keiša Lens Bottoms (*Keisha Lance Bottoms*, viluku 2018 — viluku 2022), Kasim Rid (*Kasim Reed*, viluku 2010 — viluku 2018).

## Eläjad
Vl 2013 lidnan eläjiden lugu oli 447 841 ristitud. Kaik 486 290 eläjad oli lidnas vl 2017 347 km² pindal. Vn 2020 AÜV:oiden rahvahanlugemižen mödhe lidnan ristitišt oli 498 715 eläjad 353 nellikkilometrad pindal. Kaikiš suremb lidnan ristitišt om nügüd'. Vl 2013 lidnaglomeracijan ristitišt oli 5,5 mln eläjid 21 690 km² pindal, vl 2022 — 6,2 mln eläjid.

Enamba mi koumekümne üläopendusen aluzkundad ratas Atlantas ezilidnoidenke.

Augotižlibundan mödhe (lidnan eläjad vl 2020): afroamerikalaižed — 51,0 %, evropalaižed — 40,9 % (ispanijalaižita), latinoamerikalaižed i ispanijalaižed — 6,0 %, azijalaižed — 4,2 %, indejalaižed — 0,3 %, segoitadud augotižlibundanke — 2,4 %, toiženke augotižlibundanke — 1,0 %.

## Transport
Avtobusad (läz 200 maršrutad) i metropoliten (vspäi 1979, nell' jonod 38 stancijanke, 77 km raudted) oma kundaližeks transportaks lidnas. Ühthine MARTA-kompanii holitab niid ().

Rahvahidenkeskeine civiline *Hartsfild-Džekson Atlant*-lendimport (*ATL / KATL*) sijadase üks'toštkümnes kilometras suvhe lidnan azjaližes keskuzližes rajonaspäi. Se om kaikiš suremb lendimport mail'mas passažiroiden lugun mödhe vspäi 1998 (104,3 mln vl 2023) i lendahtamižiden da ištutandoiden lugun mödhe (775 tuh. vl 2023). Vedihe 579 tuhad tonnoid jüguid lendimportan kal't vl 2023. Jonusiden verk ühtenzoitab lendimportad Atlantan aglomeracijan rajonidenke.

## Galerei

Atlanta City Hall, Atlanta, GA (47474768451).jpg|Lidnan ohjastusen pert' (*Atlanta City Hall*, 2019)
Shrine of the Immaculate Conception.jpg|Vigatoman sugutandan riman katoline pühäpert' lidnan tobmuden pertinke tagamal, vn 2006 nägu. Pühäsija om saudud vll 1869−1873, ezmäine jumalanpert' lidnas
Coca-Cola Tower and Guggenheim Building, Atlanta, Northeast view 20160717 1.jpg|*The Coca-Cola Company*-kompanijan päfater vl 2016
Georgia State University College of Law Building.jpeg|Džordžii-štatan universitetan Juridine kolledž (2015)
SunTrust Park Opening Day 2017.jpg|*Atlanta Braves*-joukun beisbolpöud (*SunTrust Park*, 2017)
Hartsfield-Jackson Airport overview.jpg|Rahvahidenkeskeine *Hartsfild-Džekson Atlant*-lendimport vl 2006
Atlanta Downtown Skyline.jpg|Atlantan azjaline keskuz vn 2015 kezakus


## Homaičendad


## Irdkosketused
* Lidnan ohjastusen oficialine portal (''atlantaga.gov'').